Spoštovani!
Priloženo vam pošiljam protest k očitni nameri ministrstva, da  uvede dovolilnice za nabiranje gob in vas prosim, da ga objavite na vaši spletni strani kot mnenje uporabnice portala gobarskega društva.

ODLOČNO PROTESTIRAM PROTI NAMERI MINISTRSTVA, DA UVEDE DOVOLILNICE ZA SPREHOD PO GOZDU, KI VKLJUČUJE GOBARJENJE!

V naši državi se iz dneva v dan soočamo z ukinjanjem pridobljenih svoboščin. Enkrat nam vzamejo en ali dva  praznična dneva, potem nam vzamejo par dni dopusta, upokojencem ne dvignejo pokojnin, ker statistika izračuna, da rasti cen ni bilo, vzamejo nam par procentov plače, dvignejo vrednosti na položnicah, kar opravičujejo z deset in več letnim mirovanjem cen komunalnih storitev, kar ni res, preverite položnice…. In vse to je seveda  pravilno dozirano po načelu, ne vse naenkrat, da državljani  ukrepov ne doživijo preveč boleče! 

Anketni list, posredovan s strani ministrstva je samo še en element v nizu poskusov, kako v tej državi  uvesti red na nekem področju, kjer ga MORA po veljavnih predpisih  izvajati država, pa je v tem neuspešna. In če je država neuspešna pri sankcioniranju tistih, ki z nabiranjem gob pretiravajo, ne kaznuje nesposobnih uradnikov, nasprotno, vzpostavila bo  še par delovnih mest za sprejemanje vlog in pisanje dovolilnic. In mogoče bo tudi tukaj ščasoma obveljal latinski izrek: deli in vladaj in bodo namreč kar tisti z dovolilnicami nadzorovali tiste  brez dovolilnic.

Predlagam, da  tisti  gobarji, ki se grejo nabiranje gob  z gospodarskim namenom prodaje, odprejo firmo in se grejo podjetništvo s prodajo gob za vsakim vogalom in v vsako gostilno, kar počnejo danes, brez da bi plačevali družbi za to možnost. Jasno, od tega država nima davka, vendar je problem v tem, da ga ne zna pobrati. Naj gredo inšpektorji v gostilne in gostilničarje pobarajo po dobavnici za gobe, ki se nahajajo v menijski gobovi juhi. Naj gredo na tržnico in raziščejo izvor vsebine košaric. 

Dragi nekateri gobarji, tudi vi s polnimi prtljažniki in celo trofejnimi slikami izplena na straneh gobarskega društva, se zamislite nad svojim ravnanjem.  S svojim ravnanjem ste povzročili to, proti čemur odločno protestiram. Prosim pristojne, da takšne trofejne slike ne dovoli obešati na spletno stran gobarskega društva.
ZAMISLITE SE! Jutri nam bodo začeli prodajati dovolilnice za sprehod po gozdu, za vzpon v gore, pojutrišnjem nam bodo prodali dovolilnico za dihanje  zraka, pitje vode, plavanje v  morju, prečkanje  reke…. Meje Orwelovskega sveta so blizu. Naš prostor svobode  je z našim molkom vsak dan manjši.

